  Анжелика Тихонова корреспондент 17-тӥ оштолэзьысен Удмуртие Москваысь, Москва улосвылысь но Санкт-Петербургысь вуисьёсты нимысьтыз эскерыны кутскизы. Нунал азьвыл элькун тӧролэн но кивалтэтлэн администрацизылэн кивалтӥсез Сергей Смирнов Ижкарысь аэропортын но чугун сюрес вокзалын пассажиръёсты пумитаны дась луэмзэс эскериз, ивортэ улосвыл тӧролэн но кивалтэтлэн пресс-службазы. Аэропортын самолётысь адямиосты вайись автобусъёсын но чугун сюрес вокзалын пассажиръёслэн виссы мед луоз шуыса, нимысьтыз гожъёс суредазы. Вокзалъёс дорын палаткаос пуктӥзы. Отын утись дӥськутэн эмчиос-волонтёръёс элькунамы вуисьёсты эскерозы: температуразэс мерталозы, валэктон уж нуозы. Ваньзы соос нимысьтыз дышетон пыр ортчизы, нырысь-валысь эмъюрттэт но, психологи юрттэт но сётыны быгатозы. Температураен яке респираторной висёнъёслэн тодметъёсынызы адямиосты нимысьтыз висъетэ нуозы но ӝог эмъюртэт сётӥсьёс кие сётозы Роспотребнадзорын ужасьёс Ижкаре лыктӥсьёсты нимысьтыз гожъялозы, со кулэ дыръя эскеронъёс ортчытъяны юрттоз. Эрикрадэз кунпуш ужъёсъя министерствоын, транспортъя полициын но Росгвардиын ужасьёс чаклалозы. Котькуд лыктӥсь 14 нунал ӵоже ассэ ачиз нимаз висъяса улыны кулэ. Режимез тӥям понна – административной кылкутон. Ас тазалыкед, матысь адямиослэн но мукет адямиослэн тазалыксы понна кылкутонэз валано. Ми та ужрадъёсты коронавирус инфекци вӧлмонэз ӝоггес уретон, тросэн висён учыръёсты палэнтон понна кутӥськом Сергей Смирнов, Удмуртилэн тӧроезлэн но кивалтэтлэн администрацизылэн кивалтӥсезПусъём, 17-тӥ оштолэзьысен Глазкарын но 20-тӥ оштолэзьысен Ижкарын, Можгаын, Воткаын, Сарапулын, озьы ик Сарапул ёросысь Сигаево, Северный черкогуртъёсын, Непряха, Усть-Сарапулка, Пастухово, Смолино, Мыльники гуртъёсын карантин ужрадъёс кутӥськозы. Отчы пырись вань автомашинаосты дугдытъялозы, каръёсын улӥсьтэм яке ужасьтэм муртъёсты берен берыктозы.  Тодэ вайытом, туннэ нуналлы элькунамы 58 коронавирус инфекциен висисьёсты пусйизы ини. Куатез соос пӧлысь бурмизы, куинез кулӥзы.  Тегъёс: Ижкар Удмуртия аэропорт коронавирус чугунсюрес СергейСмирнов  